Ди бзэр — ди псэщ
ЮНЕСКО-м зэригъэувам тету, 2019 гъэр екIуэкIащ Зи хэку исыж лъэпкъхэм я анэдэлъхубзэхэм я илъэсу. А Iуэхугъуэм епха лэжьыгъэ куэд щызэфIахащ ди къэралым. Апхуэдэт, къапщтэмэ, УФ-м и Президент Путин Владимир ди республикэм и къалащхьэм иджыблагъэ щригъэкIуэкIа зэIущIэри. Анэдэлъхубзэхэм я илъэсым къриубыдэу зэфIаха лэжьыгъэхэм дыгъэгъазэм и кIэм щыхэплъэжащ Москва къыщызэрагъэпэща «Урысей Федерацэм и егъэджэныгъэ IэнатIэм лъэпкъыбзэхэм щаубыд увыпIэр: щытыкIэмрэ зэрызегъэужьыпхъэмрэ» щIэныгъэ-практикэ конференцым.
Зэхуэсым и лэжьы-гъэм хэтащ къэрал къулыкъущIэ лъагэхэр. Апхуэдэхэт, къапщтэмэ, УФ-м ЕгъэджэныгъэмкIэ и министрествэм, абы и къудамэхэм, Лъэпкъ IуэхухэмкIэ федеральнэ агентствэм, Егъэджэныгъэ, щIэныгъэ IэнатIэхэм къэрал поли-тикэ щегъэкIуэкIынымкIэ департаментым, УФ-м и Жылагъуэ палатэм Егъэджэныгъэм зегъэужьынымкIэ и комиссэм, къэ- ралым хыхьэ и щIыналъэхэм ящыщу 36-м егъэджэныгъэмкIэ я IэнатIэхэм я лIыкIуэхэр, щIэныгъэлIхэр, егъэджакIуэ цIэрыIуэхэр.
Къэралпсо зэхуэсым щыIащ адыгэхэр щыпсэу лъахэхэм икIахэри. Ахэр жыджэру хэтащ конференцым и лэжьыгъэм, анэдэлъхубзэхэр, лъэпкъ литературэхэр зэрырагъэдж тхылъхэмрэ методикэ пособиехэмрэ я гъэлъэгъуэныгъэ купщIафIэ къыщызэрагъэпэщащ, мастер-классхэм щIэсащ, ди щIыналъэм анэдэлъхубзэхэр зэрыщрагъэдж IэмалхэмкIэ адрейхэм ядэгуэшащ.
«Урысей Федерацэм щыпсэу лъэпкъхэм я анэдэлъхубзэр хъумэным хуэгъэпса Iуэхугъуэхэр» докладыр зэхуэсым кърихьэлIахэм я пащхьэм щищIащ РАН-м БзэщIэныгъэмкIэ и институтым и унафэщI, филологие щIэныгъэхэм я доктор Киб- рик Андрей. Абы IупщIу къыщыгъэлъэгъуащ лъэпкъыбзэхэр курыт школым щегъэджыныр егъэфIэкIуа хъун папщIэ лэжьыпхъэ Iуэхугъуэхэр. ЩIэныгъэлIым зэрыжиIамкIэ, мыхьэнэшхуэ зиIэхэм ящыщщ, псом япэрауэ, егъэджакIуэхэр къызыхуэтыншэу гъэхьэзырыным, егъэджэныгъэр зыхуэныкъуэ тхылърэ пособиехэмкIэ къызэ-гъэпэщыным, нэгъуэщIхэми.
Конференцым и лэжьыгъэм щыпащащ секцэ зэмылIэужьыгъуэхэм. Абы-хэм къыщаIэта Iуэхугъуэ-хэм ящыщщ сабий садхэм анэдэлъхубзэр щегъэджы- ныр къызэтемыгъэувыIэным, ныбжьыщIэхэм бзитIри: анэдэлъхубзэри урысыбзэри яIурылъу къэгъэтэджыным, лъэпкъыбзэхэр егъэджыным щIэныгъэ-методикэ лъабжьэ быдэ къыхузэгъэпэщыным епхахэр.
ЖЫЛАСЭ Маритэ.
